JayJayThrowThrow/commonwealth-wiki-mix huggingface dataset:
Diazpuntvuurtoring

duimnael|Diazpuntvuurtoring

Diazpuntvuurtoring is 'n vuurtoring aan die Atlantiese Oseaan op Diazpunt by Lüderitz in Namibië.

Die vuurtoring is in 1915 opgerig. Dit is 28 meter hoog met 'n lantern en galery wat op 'n eenverdieping hoë seshoekige klipbasis staan. Die toring is in rooi en wit bande geverf. Daar is ook 'n mishoring wat 450 meter noord van die vuurtoring geleë is.
Verwysings
Eksterne skakels

Kategorie:Vuurtorings van Namibië
Pelikaanpuntvuurtoring

duimnael|Pelikaanpuntvuurtoring

Pelikaanpuntvuurtoring is 'n vuurtoring aan die Atlantiese Oseaan op Pelikaanpunt, 'n lang sanderige skiereiland, by Walvisbaai in Namibië.

Die vuurtoring is in 1932 deur die Suid-Afrikaanse regering opgerig tydens die administrasie van Walvisbaai. Die toring is 34 meter hoog. Dit is 'n ronde gietystertoring met 'n lantern en galery. Die toring is in horisontale swart en wit bande geverf.
Verwysings
Eksterne skakels

* Foto's by: en


Kategorie:Vuurtorings van Namibië
Haai-eilandvuurtoring

duimnael|Haai-eilandvuurtoring

Haai-eilandvuurtoring is 'n vuurtoring op Haai-eiland in Lüderitz, Namibië, se hawe.

Die vuurtoring is in 1903 opgerig en is sedert 1910 onaktief en 'n moderne direksionele lig staan nou op 'n skeletstaaltoring naby die oorspronklike toring. Die vuurtoring is 12 meter hoog en silindries in vorm met 'n galery. Die lantern is verwyder. Die toring is wit geverf met rooi detail. Die oorspronklike toring vorm nou deel van 'n vakansieoord en kamers kan vir oornagverblyf gehuur word.
Verwysings

Kategorie:Vuurtorings van Namibië
Ystervarkpunt-vuurtoring

Die Ystervarkpunt-vuurtoring is 'n vuurtoring by Ystervarkpunt, ongeveer 80 km suidwes van Mosselbaai tussen Gouritsmond en Stilbaai in die Wes-Kaap.

Die huidige toring is 'n 22 meter hoë, ronde betontoring wat in rooi en wit spiraalbande geverf is, met 'n fokale vlak van 50 meter. Dit lewer 'n wit flits elke 10 sekondes.
Geskiedenis

Die eerste toring was 'n 24 meter hoë aluminium-tralietoring met 'n galery en lantern wat in 1964 opgerig is. Die tralietoring was swart geverf met horisontale geel strepe. Die huidige betontoring het dit in 2006 vervang.
Verwysings

Kategorie:Vuurtorings van Suid-Afrika
Paleis van Justisie, Pretoria

duimnael|Die Paleis van Justisie op Kerkplein in Pretoria

Die Paleis van Justisie vorm deel van die Noord-Fasade van Kerkplein in Pretoria. Die gebou dateer uit die 19de eeu en is deur die Nederlandse argitek Sytze Wierda ontwerp. Dit is tans die hoofkantoor van die Gauteng Provinsiale Afdeling van die Suid-Afrikaanse Hooggeregshof.

Moontlik die bekendste politiese verhoor in Suid-Afrika se geskiedenis, die Rivoniaverhoor, het hier plaasgevind. Tydens die verhoor is Nelson Mandela en 'n aantal ander prominente vryheidstryd figure aangekla van hoogverraad en vervolgens in die tronk gestop.
Verwysings

Kategorie:Geboue en strukture in Pretoria
Norman Eaton

Norman Musgrave Eaton (1902–1966) was 'n Suid-Afrikaanse argitek wat op 11 Oktober 1902 in Pretoria gebore is en veral bekend is vir die ontwerp van banke en huise. Hy sterf op 19 Julie 1966 in 'n motorongeluk in Pretoria.

Nadat hy in Pretoria en Kaapstad skoolgegaan het skryf hy in 1922 in vir 'n diplomakursus in argitektuur by die Universiteit van die Witwatersrand. Daar word hy raakgesien deur die argitek Gordon Leith wat hom in diens neem, van 1922 tot 1930, terwyl hy aandklasse bywoon om sy studies te voltooi. Leith plaas Eaton in 1926 aan die hoof van die Pretoriakantoor van sy praktyk. Eaton wen in 1929 die Baker studiebeurs wat hom in staat stel om 'n nege maande residensie by die Britse Skool in Rome te onderneem voor hy verskeie Europese lande in 1930 en 1931 besoek.

Met sy terugkeer na Suid-Afrika in 1933 stig hy sy eie praktyk in Pretoria. Hy spits hom veral toe op huise wat uit ongeverfde bakstene gebou is en Afrika-elemente, soos aspekte van Groot-Zimbabwe insluit. Later sou ook Egiptiese kuns en argitektuur 'n rol speel in sy huisontwerpe. In sy huisontwerpe het hy gepoog om 'n streeksgevoel vas te vang deur die gebruik van bekende plaaslike materiaal en vorms, deur aanpassing soos tot die warm klimaat soos klein vensters, sonskerms en dakoorhange wat by die huise uitseek, die gebruik van tradisionele hout vensterhortjies en die lê van groot lappe grondkleurige steenplaveisel.

In 1940 kry hy sy eerste groot opdrag vir 'n kommersiële gebou, die Landbank in Potchefstroom. In 1940 sluit hy 'n vennootskap met Alan Fair wat tot 1945 duur. In 1945 reis hy na Amerika, Argentinië en Brasilië en verskeie dele van suidelike en sentraal Afrika. Met sy terugkeer word hy uitgenooi om Reinethuis in Graaff-Reinet te restoureer.
Onder Eaton se bekendste werk is Huis Greenwood, die Bank der Nederlande in Kerkstraat, Pretoria, Polley's Arcade in Pretoria, die Kleinteater in Pretoria en die Bank der Nederlande in Smitstraat, Durban. Hy het ook die Landbankgeboue in Potchefstroom, Pietermaritzburg en Kroonstad ontwerp.
Erkenning en Pryse

In 1960 het die Suid-Afrikaanse Akademie vir Wetenskap en Kuns 'n goue medalje aan hom toegeken. By 'n gedenkdiens in sy eer een en 'n half jaar na sy dood het verskeie kunstenaar en argitekte waaronder Alexis Preller sy lof betuig. In 1968 het die Instituut van Suid-Afrikaanse Argitekte hom postuum 'n Goue Medalje toegeken.
Verwysings

Kategorie:Suid-Afrikaanse argitekte
Kategorie:Pretoria
Kategorie:Geboortes in 1902
Kategorie:Sterftes in 1966
Hood Point-vuurtoring

duimnael|180px|Die Hood Point-vuurtoring
Die Hood Point-vuurtoring is 'n vuurtoring in Oos-Londen, Suid-Afrika. Dit is op 4 Junie 1895 in gebruik geneem. Die vuurtoring is 14 meter hoog en bestaan uit 'n wit, ronde steentoring. Die lanternkoepel is rooi geverf. Voor die oprigting van die vuurtoring het die Castle Point-vuurtoring in die omgewing diens gedoen.
Kulturele erfenis

Die Hood Point-vuurtoring is op 22 Mei 1998 as 'n provinsiale erfenisterrein verklaar en word beskerm ingevolge die Wet op Nasionale Erfenishulpbronne (25/1999).
Verwysings

Kategorie:Erfenishulpbronne in Suid-Afrika
Arras

Arras (Nederlands: Atrecht) is die prefektuur (administratiewe hoofstad) van die Noord-Franse département Pas-de-Calais met 'n oppervlak van 11,63 vierkante kilometer en 41 239 inwoners (2012).
Geskiedenis

duimnael|links|250px|Die Raadsaal van Arras met die kloktoring
Arras was oorspronklik 'n Keltiese nedersetting, wat later deur die Romeine tot die garnisoenstad Atrebatum uitgebou is. In die laat-antieke tydperk was Atrebatum 'n belangrike sentrum van die wolbedryf en sedert die 4de eeu ook die setel van 'n biskop.

Ná die Frankiese verowering van Gallië het Arras se belangrikheid afgeneem. In die 10de eeu is die stad by die graafskap Vlaandere ingelyf. Arras was die eerste stad in Vlaandere wat 'n vrybrief en ook die reg gekry het om self sy regters te kies.

Arras het eeue lank in die Frans-Nederlandse grensgebied gelê, en die stad het verskeie kere onder Franse en Nederlandse heerskappy gekom. Uiteindelik het die Franse argitek Sébastien Le Prestre de Vauban versterkings gebou, wat die Franse gehelp het om Arras definitief by Frankryk in te lyf.

Danksy bemiddelaars, wat Pous Eugenius IV en die Konsilie van Basel verteenwoordig het, is in 1435 die Vrede van Arras tussen Frankryk en Boergondië, 'n voormalige bondgenoot van Engeland in die Honderdjarige Oorlog, gesluit.

In ekonomiese opsig het Arras vir 'n lang tyd op die handel met Vlaandere gesteun. Later het die stad 'n landbousentrum vir suikerbeet geword, wat ook plaaslik verwerk is.

Arras het ook 'n belangrike sentrum van die Suid-Nederlandse wandtapytbedryf geword. Die produkte van die plaaslike fabrieke staan nog steeds as Arrazzi bekend.

Tydens die Eerste Wêreldoorlog het Arras digby die frontlyn gelê. In die Slag van Arras, wat deur die Duitsers ook die Loretto-slag genoem is, was Franse en Duitse troepe naby Souchez in hewige gevegte gewikkel. Noord van Arras, in die heuwellandskap naby Vimy, het ook Kanadese troepe in loopgrawe Duitse aanvalle afgeweer. Arras is gedurende die oorlog ernstig beskadig en later herbou.

Tydens die Tweede Wêreldoorlog is Arras deur Duitse troepe beset. 240 Franse, wat as lede van die weerstandsbeweging Résistance beskou is, is in die sitadel van Arras tereggestel.
Besienswaardighede

Arras beskik oor twee groot pleine in sy middestad, die Grande Place en die Place des Héros, wat deur gerestoureerde historiese geboue omring word. Die ou stadskern met die Raadsaal in die Gotiese boustyl en die Laat-Gotiese katedraal van Arras is die belangrikste geboue, wat veral toeriste uit Nederland, Duitsland en die Verenigde Koninkryk lok.

Arras beskik ook oor 'n indrukwekkende kloktoring met klokkespel en 'n Museum vir Skone Kunste, wat deur die pragtige Benediktynse abdy van Saint-Vaast gehuisves word. Die museum vertoon 'n versameling van skilderye uit die 17de, 18de en 19de eeu, dekoratiewe kuns en 'n model van Arras.


Kategorie:Munisipaliteite in Hauts-de-France
Kategorie:Nedersettings in Hauts-de-France
Mošovce

Mošovce (Duits: Moschotz) is 'n belangrike dorp in die hartland van Slowakye met baie historiese monumente. Dit is die geboorteplek van 'n groot Slowaakse digter, Ján Kollár. Die dorp het 'n bevolking van sowat 1 308.
Galery


Lêer:Kastielmosovce.jpg|Kasteel – Mošovce
Lêer:Kostolmosovce1.jpg|Protestantkerk – Mošovce
Lêer:Kostolmosovce2.JPG|Katoliekkerk – Mošovce
Lêer:Kaplnka-Mosovce.jpg|Kapelle – Mošovce
Lêer:Dom-Mosovce.jpg|Bejaard argitektuur – Mošovce
Lêer:Mapa-Mosovce.png|Mošovce – kaart

Eksterne skakels

* www.mosovce.sk
* Brosjure
* Inligting
* Drienok


Kategorie:Nedersettings in Slowakye
Urine

duimnael|Urine

Urine (ook soms "urien" gespel) is 'n vloeistof wat by soogdiere en die mens deur die niere geproduseer word. Dit word in die blaas gestoor en periodiek via die uretra uitgeskei. Urine bevat, behalwe water en wateroplosbare afvalstowwe, onder andere ook ureum, uriensuur, anorganiese soute asook sommige ander stowwe soos alkohol en kunsmatige versoeters.

Sommige diersoorte, bv. voëls en reptiele, kan ureum in uriensuur omskakel wat dan as 'n vastestof via die kloaka uitgeskei word saam met die ontlasting. So word minder vloeistof verloor as by soogdiere, en daar bestaan 'n groter bestandheid teen droogtetoestande.
Sien ook

* Urologie


Kategorie:Uitskeidingstelsel
Insulien

duimnael|'n Voorstelling van die struktuur van insulien
Insulien (van Latyn insula, "eiland", omdat dit in die Eilande van Langerhans in die pankreas vervaardig word) is 'n polipeptiedhormoon. Die hormoon is betrokke by die regulering van koolhidraat-metabolisme.

Dit stimuleer sintese van glikogeen in spier- en lewerselle, asook die sintese van vetsure. Dit is ook betrokke by die sintese van proteïene o.a. in spierweefsels. Insulien stimuleer ook die vervoer van glukose deur selwande, via GLUT-4 sodat dit vir stofwisseling vrygestel kan word (dit verlaag die bloedsuiker) en verhinder die afbraak van vette en glikogeen. Dit beheer saam met glukagon en adrenalien die bloedsuiker. Insulien het 'n antagonistiese werking ten opsigte van glukagon en adrenalien.

Wanneer daar geen insulien in die liggaam gemaak word nie, word daar van Tipe 1 diabetes gepraat. Pasiënte wat hieraan ly benodig dan eksogene insulien (wat tipies onderhuids ingespuit word) om te oorleef.

Wanneer onvoldoende insulien gemaak word en/of die liggaamselle is weerstandig teen insulien, word daar van Tipe 2 diabetes gepraat. Pasiënte met tipe 2 diabetes gebruik meestal orale medikasie (gewoonlik tablette) om die bloedglukose te beheer, maar 'n klein persentasie van gevalle benodig later insulien wanneer die orale middels onvoldende is om die bloedsuiker laag genoeg te hou.


Kategorie:Geneeskunde
Kategorie:Geneesmiddels
Brooklyn, Pretoria

Brooklyn is 'n voorstad van Pretoria, Suid-Afrika. Dit is 'n gesogte, boomryke, gevestigde gebied wat oos van die stadskern geleë is. Dit beslaan weelderige wonings, besighede langs die groter strate soos Duncanstraat en Charlesstraat en luukse winkelsentrums. Dit grens aan die Universiteit van Pretoria in Hillcrest in die noorde, Menlopark in die ooste, Bailey's Muckleneuk en Sunnyside in die weste en Nieuw-Muckleneuk en Waterkloof in die suide. Die Pretoria Boys High School is in die woonbuurt geleë.
Geskiedenis

Brooklyn het sy naam te danke aan James Brooks, 'n landmeter wat gehelp het met die opmeet van die Lourenço Marques-spoorlyn. Brooksstraat, Jamesstraat en Brooks House gedenk ook sy verblyf in Brooklyn.

Brooks was die oorspronklike eienaar van die grond waar Brooklyn vandag geleë is. Hy het die grond in 1886 bekom, en kort daarna vir hom en sy vrou, Catherine, 'n spoggerige herehuis laat bou. Die opstal, bekend as Brooks House, staan vandag nog op Brookstraat 109, en huisves tans die Kweekskool van die Afrikaanse Protestante Kerk (APK).
Galery


Lêer:Antonvanwouwhouse.jpg|Die Anton van Wouw-huis van die Universiteit van Pretoria
Lêer:PBHS-facade.jpg|Hoofgebou van Pretoria Boys High School
Lêer:Brooks House, Pretoria.JPG|Brooks House, Brookstraat 109

Verwysings
Sien ook

* Gereformeerde kerk Pretoria-Brooklyn


Kategorie:Voorstede van Pretoria
Waterkloof

Waterkloof is 'n voorstad van Pretoria, Suid-Afrika. Dit is vernoem na die oorspronklike plaas wat in die gebied geleë was toe Pretoria in die 19de eeu gestig is. Dit is oos van die stadskern geleë. Waterkloof is 'n gevestigde, boomryke gebied met van die duurste eiendom in die stad. Soos in baie ander dele van Pretoria is jakarandabome langs die strate geplant wat die buurt in Oktober in 'n pers skouspel verander.
Geskiedenis

Gedurende die apartheidera is Waterkloof geassosieer met die Afrikanerelite aangesien verskeie hooggeplaasde regeringsamptenare daar woonagtig was. Vandag is dit 'n uiters gesogte woonbuurt met weelderige huise teen die kloofhange en indrukwekkende uitsigte oor die hoofstad en die Uniegebou. Die woonbuurt huisves verskeie luukse ambassadeurswonings en ministeriële ampswonings van die staat.

Talle strate in die buurt is na Britse koninklikes vernoem. Dit is ook die tuiste van die bekende Suid-Afrikaanse sopraansangeres, Mimi Coertse, en was die plek van die Dube-huis in die film Tsotsi.

Die hoofstraat deur Waterkloof is Crownrylaan wat Waterkloof met Brooklyn in die noorde verbind en Albertstraat wat van oos na wes loop deur die naburige Menlopark en Groenkloof.

Waterkloof is ook die tuiste van die Pretoria buiteklub met sy 18-putjie gholfbaan.
Klimaat

Waterkloof se klimaat is vogtig en subtropies. Die gemiddelde temperatuur was 19 °C. Die warmste maand is Januarie, 24 °C, en koudste Julie, 12 °C. Die gemiddelde reënval is 817 mm per jaar. Die natste maand is Desember, met 162 mm reën, en die droogste Julie, op 1 millimeter.
Sien ook

*Lugmagbasis Waterkloof, geleë in Centurion, Gauteng, omtrent 5 km rigting suidwes van Waterkloof.
*Hoërskool Waterkloof, 'n groot Afrikaanse hoërskool geleë omtrent 8 km suidoos van Waterkloof tussen Erasmuskloof en Elarduspark.
Verwysings

Kategorie:Voorstede van Pretoria
Groenkloof

Groenkloof is 'n voorstad van Pretoria, Suid-Afrika aan die noordelike hange van Klapperkop suidoos van die stadskern. Dit grens langs Koningin Wilheminarylaan in die ooste aan Waterkloof. Jan Cillierspark, wat ook as Proteapark bekendstaan, in die oostelike gedeelte van die woonbuurt is toegewy aan inheemse plante en verskaf pragtige uitsigte oor die stad en die Uniegebou.

Die Life Groenkloof-hospitaal (voorheen bekend as die Little Company of Mary-hospitaal) sowel as die Fakulteit Opvoedkunde van die Universiteit van Pretoria is in Groenkloof geleë. Verskeie ambassades is ook in die voorstad geleë.
duimnael|links|700px|Groenkloof met Pretoria in die agtergrond
Sien ook

* Groenkloof-natuurreservaat
* Jan Cellierspark, Pretoria
Verwysings

Kategorie:Voorstede van Pretoria
Springbokpark, Pretoria

duimnael|regs|300px|Hek by die Pretoriusstraat-ingang van die park.

Springbokpark of Springbokparkie soos dit ook bekendstaan, is 'n park in Hatfield, Pretoria, Suid-Afrika. Die drie hektaar bebosde park met inheemse plantegroei is tussen twee besige eenrigtingstrate Pretorius- en Schoemanstraat en die systrate Hilda- en Grosvenorstraat geleë. Die park bevat ongeveer 100 witstinkhoutbome en 'n aantal ander inheemse bome. 'n Dammetjie in die westelike deel van die park word deur 'n stroom met 'n klein waterval met 'n groter dam met watervoëls verbind.

Die park word versier met blou agapanthusse en bolplante soos watsonias en swaardlelies wat in die somer blom en oranje en geel Namakwalandse madeliefies en ander eenjarige plante wat in die lente vir 'n kleurskouspel sorg. Die park is binne loopafstand van die Universiteit van Pretoria en is 'n gewilde plek vir huweliksfoto's. Dit is in die 1970's tot nasionale monument verklaar.


Beeld:Springbokpark gedenkwaardigheid.jpg
Beeld:Springbokparktuin1.jpg
Beeld:Springbokparktuin3.jpg
Beeld:Springbokparktuin4.jpg

Verwysings

Kategorie:Monumente en gedenkwaardighede in Suid-Afrika
Kategorie:Parke van Pretoria
Venningpark

duimnael|regs|300px|Gesonke tuin in die park

Venningpark is 'n park in Arcadia, Pretoria, Suid-Afrika. Die drie hektaar park het 'n formele uitleg met 'n gesonketuin aan die weste kant van die park en 'n teetuin, die Heavenly Rose Café, in die middel van die park. Die park is versier met 'n dadelpalmlaning en roostuine aan die oostekant van die park naby die Amerikaanse ambassade en die Indiese Hoë-kommissariaat en word gereeld met eenjarige blomme beplant. Dit is tussen twee besige eenrigtingstrate Pretoriusstraat en Schoemanstraat en die systrate Eastwoodstraat en Farendenstraat geleë.
Geskiedenis

Die park is genoem na John Harold Venning, die Munisipale Direkteur van Parke, Pretoria, wat in 1940 afgetree het.


Beeld:Venningpark - palm laning 1.jpg
Beeld:Venningpark - pride of india laning 4.jpg
Beeld:Venningpark - gesonke tuin 2.jpg
Beeld:Venningpark - gesonke tuin 4.jpg

Verwysings

Kategorie:Arcadia, Pretoria
Kategorie:Parke van Pretoria
Magnoliadal

duimnael|regs|Liefdeslotte by Magnoliadal se intiem love bridge
Magnoliadal is 'n natuurskoonpark in Bailey's Muckleneuk, Pretoria, Suid-Afrika. Die park is geleë op die skerphoek tussen Koningin Wilhelminarylaan en Charlesstraat met die Walkerspruit wat deur die park loop. Die park is omring met hoë bome en die spruit vorm 'n dam met 'n standbeeld van Peter Pan in die middel. Die Magnoliavlooimark word op die eerste Sondag van elke maand in die park gehou en gereelde Kuns in die park en die Moonlight Market verseker die volgehoue benutting van die park. Een keer per jaar kan die blomme van die Magnoliabome by die park en in Koningin Wilhelminarylaan ook besigtig word. Die park het 'n gewilde restaurant wat as Huckleberry's bekend staan.

Die Apartheidera chemiese en biologiese oorlogvoeringdeskundige, Wouter Basson, is op 29 Januarie 1997 in die park gearresteer.

Die Gautreinroete loop verby Magnoliadal op die bestaande spoorlyn langs Universiteitsweg en 'n nuwe stuk waar die spoor reguiter gemaak is.
Verwysings

Kategorie:Parke van Pretoria
Jan Cellierspark, Pretoria

duimnael|regs|300px|Broodbome in Jan Cellierspark
duimnael|regs|250px|Jan Cellierspark is genoem na die digter Jan FE Celliers

Jan Cellierspark is 'n park in Groenkloof, Pretoria, Suid-Afrika. Die 4,5 hektaar park teen die noordelike hange van Klapperkop staan ook bekend as Proteapark. Die park is toegewy aan inheemse plante en bied pragtige uitsigte oor die stad en die Uniegebou. Die park is op die hoek van Wenning- en Broderickstraat en die ingang is in Broderickstraat. Die belangrikste kenmerk van die park is 'n stroom met 14 miniatuurwatervalle wat twee damme met mekaar verbind en begrens word deur verskeidenheid van plante. Die park beskik ook oor groot grasperke wat deur rotstuine, bome en struike onderbreek word.
Geskiedenis

Die park is in die 1960's ontwerp deur Harry Bruins-Lich, direkteur van parke in Pretoria vanaf 1942 tot 1967, en genoem na die Afrikaanse digter, Jan F.E. Celliers.
Fotogalery


Lêer:Galpinia transvaalica, vars loof, a, Jan Celliers Park.jpg|'n Brosblaar in Jan Cellierspark.
Lêer:Vanellus armatus, Jan Celliers Park.jpg|Bontkiewiet in die park
Lêer:Zulu Giant - Stapelia gigantea.jpg|Reuse aasblom

Verwysings

Kategorie:Parke van Pretoria
Duncanstraat, Pretoria

Duncanstraat is 'n straat in die ooste van Pretoria, Suid-Afrika wat 'n belangrike noord-suidskakel deur die oostelike stad vorm. Van noord na suid loop die straat deur die Brooklynsirkel, deur die voorstede Brooklyn, Hillcrest, Hatfield en Colbyn waar dit by die kruising met Glynstraat in Burnsstraat inloop.
Geskiedenis

Die straat is na Sir Patrick Duncan, die koloniale sekretaris van die Transvaal in 1905 toe Hatfield gestig is, vernoem. Aanvanklik is slegs die gedeelte tussen Kerkstraat en Suidstraat Duncanweg genoem. Die deel tussen Suidstraat en Duxburyweg het as Nixonstraat bekend gestaan en van Duxbury- tot by Lynwoodweg af is dit Lunnonweg genoem. Suid van Lynwoodweg is dit Jamesstraat genoem.

In 1930 het die stadsraad van Pretoria besluit om die hele straat Duncanweg te noem.
Omstredenheid

In September 2008 is voorgestel dat die straat se naam, saam met 26 ander in Pretoria wat na bewering "aanstoot gee", verander word. Dit is egter tot op hede nie deurgevoer nie.
Verwysings
Verdere leesstof

* Duncanstraat: Brooklyn-groep, sakeman haaks, Beeld, 29 Maart 1995.
Eksterne skakels

* Duncanstraat op Google Maps

Kategorie:Strate van Pretoria
Hatfield, Pretoria

Hatfield is 'n voorstad van Pretoria, Suid-Afrika.
Ligging

Dit is oos van die stadskern geleë. Die noordelike grens met Colbyn en die Presidentswoning word deur Kerkstraat gevorm, die westelike grens met Arcadia deur Hillstraat en Roperstraat, die suidelike grens met Hillcrest deur Boundarystraat en Lynnwoodweg. Die oostelike grens word gevorm deur die LC de Villierssportgronde van die Universiteit van Pretoria. Hatfield word in Hatfield-Noord en Hatfield-Suid verdeel deur die spoorlyn wat rofweg oos-wes deur die buurt loop. Hatfieldstasie is die noordelikste punt waar die Gautrein stop.
Geskiedenis

Die voorstad Hatfield is geproklameer op 'n gedeelte van die plaas Koedoespoort wat in 1859 aan Lourens Cornelius Bronkhorst toegeken is. 'n Erfgenaam van Bronkhorst het die plaas in 1885 aan die Wesleyaanse Metodiste Vereniging (Engelse: Wesleyan Methodist Society) verkoop. Die grond is na die Tweede Vryheidsoorlog in 1903 aan die koloniale sekretaris van die Transvaal, Patrick Duncan, verkoop. Die voorstad is vernoem na Hatfield House, 'n landgoed in Herfordshire, Engeland wat behoort het aan die Tweede Graaf van Selbourne, wat in 1905 Goewerneur van die Transvaal geword het.
Handel

Die eerste besigheid in Hatfield was die Hatfield Bakkery, wat deur in 1932 deur Sakkie Andrews geopen is. Dit is later gevolg deur die Rissik Station Stores en die meerverdieping Hatfield Galleries in Burnettstraat. Sedert die laat 1980's het die karakter van Hatfield vinnig verander soos al hoe meer besighede in die gebied opgerig is en vandag is dit 'n multifunksionele buurt met slegs 18% van die oppervlak steeds residensieel van aard.

Die Springbokparkie is in Hatfield.
Verwysings

Kategorie:Voorstede van Pretoria